

[image: image1.png]%@ CAPVXXEHUE “3APABE 3A BCUYKIA”






14 ноември, Световен ден за борба с диабета

Сдружение „Диабет“ Плевен е регистрирано в АВ-Търговски регистър и РЮЛНЦ като Сдружение с нестопанска цел за осъществяване на обществено-полезна дейност.

От началото на 2024год. новият офис на бул. „Русе“ 1, ет. 4  на Сдружение „Диабет“ е вече факт и работи.
Световният ден на болните от диабет, 14 ноември 2025 бе отбелязан на чаша кафе и безалкохолни във "Ферия", на среща– консултация с ендокринолог и кардиолог. Особено полезна беше беседата - разговор на тема  „Здравословен начин на живот с диабет" с ендокринолога от катедра "Ендокринология" при МУ Плевен, с когото членовете на сдружението споделиха мнения и поставиха много въпроси.  През м. декември 2025 отново в комплекс „ФЕРИЯ“ болните от диабет ще отбележат посрещането на КОЛЕДА и Новата 2026 г. Сдружението е колективен член в Българска асоциация „Диабет“, София. По тяхна програма, със средства от държавна субсидия, и по график за цялата страна се получава безплатен пакет хранителни продукти за редовните членове.  Бяха проведени и работни срещи на председателя на Сдружението с общински съветници, където бяха засегнати проблеми свързани с дейността. Предстоят още нови срещи мероприятия:

- проучване на броя на диабетиците и създаване на неформални групи на територията на Област Плевен;

- включване на деца и млади хора с диабет.

В тази насока ръководството на сдружението среща разбиране и подкрепа от национално представителна организация БАД – София.

***

Световният ден за борба с диабета се отбелязва от 1991 г. под егидата на Световната здравна организация(СЗО), а през 2007 г. със специална резолюция става официално признат и от ООН. В света на всеки 10 секунди двама души се разболяват, а един човек умира от диабет. Ето защо захарният диабет е придобил мащабите на световна епидемия. Всяка година от него се разболяват около 7 млн. души, от които 70 000 са деца. Понастоящем в света близо 400 млн. души са засегнати от диабет, като предвижданията са техният брой да достигне 500 млн. през 2030 г. В България според статистиката от това заболяване страдат около 500 000 души. 40% от хората обаче не знаят, че имат  диабет. Според австралийски изследователи с проблема, наречен захарен  диабет, човечеството може да се справи още през следващите години. Учените заявили, че са на крачка от създаването на изкуствена надбъбречна жлеза, която ще стане спасение за страдащите от диабет. Прототипът на програмата и устройството, имитиращо работата на тази жлеза, успешно са преминали изпитанията. Принципът на действие е следният: изкуственият орган измерва нивото на захар в кръвта и в отговор на получените данни освобождава необходимата доза инсулин. Предстои окончателната фаза на изпитанията.

Съществуват два основни типа захарен диабет – тип 1 и тип 2. При децата по-типичен е първият тип, а при възрастните се развива основно вторият. Статистиката сочи, че в България това заболяване обхваща 8,5 – 9 % от населението, като още около 4 % остават с недиагностицирана повишена кръвна захар. Това са хората с неразпознат диабет или преддиабет. При над 50 % от диабетиците е налице лош контрол на заболяването и съпътстващи усложнения, като причините са многообразни и свързани с условията и организацията на здравната система у нас, обучението на болните от медицинските екипи, самосъзнанието за необходимостта от чест контрол и редовни прегледи при специалист-ендокринолог. Основните рискови фактори за развитие на захарен диабет са наднорменото тегло и наличието на първостепенни родственици, страдащи от захарен диабет. Определящо значение има също начинът на живот – нездравословно хранене, намалена физическа активност, стресът в ежедневието. Редовният самоконтрол намалява усложненията от диабета с 35 %. Особено важно е извършването на профилактични прегледи при ендокринолог, а при пациентите с диагностицирано заболяване периодичните прегледи при специалист-ендокринолог са наложителни най-малко веднъж на 6 месеца и дори по-често. Редовното измерване на нивото на кръвната захар – с глюкомер или в лаборатория, е от особена важност. Симптомите, при които трябва задължително да се посети ендокринолог, са: непрестанна силна жажда, често уриниране, загуба на тегло, силно чувство на глад, чести инфекции в устата, уринарния тракт и по кожата, необяснима обща слабост, рязко спадане на тегло и др.

3 декември, Международен ден на хората с увреждания

3 декември е отбелязан като Международен ден на хората с увреждания за първи път през 1992 година от Генералната асамблея на ООН. Целта на този ден е постоянно да мотивира политиците и институциите да предприемат по-ефективни действия, с които да се гарантира достъпа до общата архитектурна среда на хората с увреждания; достъпа им до общообразователната система, като и до общия пазар на труда, до информацията и до процесите на изработване и вземане на политически решения, които имат отношение към тях. Хората с увреждания в България ежедневно се сблъскват с проблеми, за които обикновения човек едва ли се замисля. Голяма част от родните училища не са пригодени за хора със специални потребности, методите им на обучение също; рампите за инвалидни колички у нас са почти екзотика, използването на градски и междуградски транспорт от хора със специални потребности е затруднено – реално в повечето населени места дори разходка по тротоара с количка е невъзможно. Хубаво би било да разберем възможно най-скоро, че е добре да проявяване толерантност, търпение и разбиране към хората със специални потребности в нашето общество.

Хората с увреждания и дългът на обществото, д-р Снежина Маджарска

Хората с увреждания са немалка група. Това са хора с ограничени възможности, създаващи им физически, психически и социални затруднения. Причините за това състояние могат да бъдат вродени или възникнали в хода на живота. Делят се основно на такива с физическо, сетивно, интелектуално или психическо нарушение. Грижата за хората с увреждания отстрана на държавата е специфична и насочена към подпомагане на основния им дефицит. Поради този факт се организират специални програми за физическа рехабилитация в дома или в центрове, създадени за целта. От друга страна при засягане на някой орган или система компенсаторно се натоварват други, които спомагат нарушената функция. Те могат впоследствие да се увредят вторично и трудностите да се задълбочат и за това една рехабилитационна система за грижа трябва да бъде многокомпонентна.

Откъде идват проблемите?

Проблемът при всички тези хора не идва само от конкретното им увреждане, а и от психиката, която се повлиява от него и от различния и затруднен начин на живот. За това с тях трябва да работят специални психолози към болниците и институциите, което е рядкост. Хората с увреждания са подложени на стрес и психическо натоварване в различна степен през целия си живот поради нарушената самостоятелност и работоспособност. Също така съществуват терзания поради неравностойността им с останалите хора и това им създава понякога субективни усещания за малоценност, вкарваща ги в затворения кръг на асоциализация и отхвърляне от обществото. За хората с физически и сетивни увреждания работят рехабилитатори и специфични терапевти. Социални работници спомагат за адаптацията им, както и за предлагането на варианти за трудова заетост според компетенциите и физическите възможности. Не е рядкост обаче човек с увреждания да не бъде допуснат до дадена професионална позиция, въпреки че има капацитета за нея.

Знае се, че винаги може да се желае още, въпреки полаганите усилия от държавните органи за закрила. Хората с увреждания ежедневно апелират за по-достъпна обществена среда, по-голямо разбиране от обществото, повече шансове за професионална реализация, но най-вече за равенство с останалите членове на обществото. При хората с интелектуални и психически увреждания социалната рехабилитация е по-важна, но същевременно е в пъти по-трудна. Стигмата в обществото прави адаптацията трудна и често непосилна. При тях психологическата и физическа помощ понякога е жизнено необходима, а същевременно помощта за откриване на подходяща работа и място в обществото се оказва сякаш недостатъчна.

Къде е мястото на хората с увреждания в обществото?

Подпомагането на инвалидизираните лица е не само поради ангажимента, който обществото има към хората, увредени най-често поради независими от тях причини, но също така поради факта, че тези хора имат огромен физически, психически и духовен капацитет, за който трябва да се подложи благоприятна почва за развитие. Не са малко примерите на велики спортисти, артисти и хора от всички професии и слоеве на обществото, достигнали понякога грандиозни върхове, надскачащи себе си, които не са имали шанса да започнат с равен старт с останалите. За това в голяма доза спомага правилната психологическа, физическа и социална помощ, дошла навреме. Твърде е голям и броят на хората без възможност дори да излязат от дома си поради социални пречки и психологически страх, срам, болка, отчаяние и какво ли още не. За това бъдещето на цивилизованото общество е към цялостни грижи и подпомагане на хората с увреждания и най-вече в даване на шанс да изявят възможностите си.
***

Определено е Националното звено за контакт за улесняване на диалога между Република България и Европейската Комисия относно Директива (ЕС) 2024/2028 за създаване на Европейска карта за хора с увреждания и Европейска карта за паркиране В изпълнение на Решение № 517 на Министерския съвет от 30 юли 2025 г. е създаване на Социална политика  и Национално звено за контакт, което да улесни диалога между Република България и Европейската комисия относно правилното транспониране и прилагане на Директива (ЕС) 2024/2028 на Европейския парламент и на Съвета от 23 октомври 2024 г. за установяване на европейска карта за хора с увреждания и на европейската карта за паркиране за хора с увреждания и на Директива (ЕС) 2024/2028 на Европейския парламент и на Съвета от 23 октомври 2024 г. за разширяване на приложното поле на Директива (ЕС) 2024/2028 по отношение на граждани на трети държави, законно пребиваващи в държава членка. На 23 октомври се навършва точно една година от приемането на Директивата за създаване на Европейска карта за хора с увреждания и Европейска карта за паркиране. Пътят от идеята за Европейска карта за хора с увреждания до нейното приемане беше дълъг. Все още се чака тя да стане реалност в целия Европейски съюз, тъй като страните от ЕС трябва да адаптират законите си и да започнат да приемат и издават картите. Но след като Европейската комисия публикува предложението си през септември 2023 г., на институциите на ЕС им отне само малко повече от година да приемат Директивата. Това доказва, че когато страните от ЕС желаят, те могат бързо да постигнат напредък в правата на хората с увреждания. През 2024 г. държавите членки започнаха да проучват възможностите за актуализиране, адаптиране или създаване на национални закони, които да бъдат в съответствие с Директивата. Това следва да се направи с тясното участие на организациите на хора с увреждания, а процесът трябва да приключи до 5 юни 2028 г. във всички държави членки на ЕС. Институциите на ЕС също имат още много работа. Директивата се нуждае от допълнително подкрепящо законодателство, което ще предостави повече подробности относно специфични характеристики, като например цифровите версии на картите или механизмите за сигурност за предотвратяване на фалшифициране. Тази работа в момента е в ход в Европейската комисия, в сътрудничество с държавите членки на ЕС и в консултации с организации на хора с увреждания. Картата ще предостави лесен начин да докажете статута си на инвалидност, когато посещавате друга държава от ЕС за краткосрочен престой, и да получите свързаните с това специални условия или преференциално третиране в широк спектър от съществуващи услуги, включително култура, свободно време, спорт, транспорт или търговски отстъпки.

Бюлетин "КУРАЖ", октомври 2025

Абонирайте се за вашия вестник „Тишина”

Абонирането става във всички пощенски станции на страната, в „Доби прес“ и в редакцията на вестника.

Годишният абонамент е 10 лева. Каталожен № 753. Абонаментната кампания ще продължи до 15. 12. 2025 година.

***

Там, където се променят съдбите

50 години - много, или малко, са достойни за всяко дело. За 50 години се създава история! История, изписана с вярното „перо” на любовта към децата, с много труд за достигане на върхове и с много достойнство след преодоляване на трудности. През тези 50 години за хиляди деца Центърът за ранна рехабилитация на слуха и говора и кабинетите му в цялата страна са имали големият шанс за приобщава- не към високите ценности на живота. Уникално е чувството днес, когато отбелязваме тази годишнина. Защото тук съдбата губи власт! Защото децата, учили тук стават равни. Хиляди са за тези години - много от които вече имат и свои деца! И всички те, докоснали се до своето щастие именно тук.

В този ден искаме отново да заблестят имената на всички преподаватели, рехабилитатори и съмишленици, които са работили в годините с децата. Това са истинските будители! Това са хората за уважение и за почит винаги и навсякъде! Благословен е трудът им!  Но вълнението е и за всички, които в годините са учили и във Варна, в Горна Оряховица, в Хасково, в Стара Загора - все светилища за нашето просвещение.

***

От 8 до 10 октомври 2025 година в София, в хотел „Шипка” в столицата се проведе деветото държавно първенство по шахмат за глухи – мъже и жени. То беше организирано със съвместното партньорство на Съюза на глухите в България и Спортната федерация на глухите в България, и с финансовата подкрепа на Министерството на младежта и спорта. В състезанията участваха 23 мъже и 10 жени от районните организации на СГБ в цялата страна. Главен съдия на първенството беше напълно глухият Александър Добрев, носител на много отличия в състезанията по шахмат в България и в чужбина. Участващите в турнира бяха извоювали правото си да играят след победите си в предварителните турнири в районните организации в страната.

Първенството откри председателят на СГБ, г-н Николай Нинов, като пожела на всички разумна и красива игра, която да остане в паметта на всички.

ТИШИНА, СГБ

15-ти Национален турнир по шахмат

за незрящи в Плевен, 21 и 22 ноември 2025

В оспорвана двудневна надпревара приключи Националният турнир по шахмат за незрящи, който се проведе на 21 и 22 ноември 2025 в хотел „Балкан“, гр. Плевен. Първият ден от 13 часа имаше техническа конференция за уточняване регламента на състезанието. В надпреварата се включиха най-силните шахматисти от Федерация по спорт за хора със зрителни увреждания, каза инж. Павлин Ангелов, Председател на Регионална организация на ССБ Плевен. Мотото на турнира е " Шестте най-добри отбора в България". Турнирът е посветен на 3 декември, Международен ден на хората с увреждания, обявен през 1992 година от Генералната асамблея на ООН за такъв , както и 15 октомври- Ден на белия бастун. Състезанието премина за пореден път под егидата и с финансовата подкрепа на Община Плевен. Турнирът е отборен. Протече в 5 кръга, три първият ден и два вторият. Главен съдия бе Чавдар Андреев. Шахматните дъски, три на брой на които се играе, са специални, пригодени за незрящи. Участваха шест отбора, съставени от по трима състезатели. Играе се по системата всеки срещу всеки.  Отборите бяха отборите членове на Спортна федерация при СХЗУ: „Изгрев” от Града на тепетата; „Витоша”-София; „Дунав 2013" Русе, гр. Варна; гр. Шумен, както и отборът на домакините от „Спортен клуб на хора с увреждания”, Плевен. Капитан на плевенския отбор бе Володя Христов, Председател на ТСО на ССБ Плевен. С поздрав от името на ръководството на местната администрация към състезателите се обърна г-жа Ваня Първанова, Началник отдел „Спорт“, Община Плевен, която изрази уважение към усилията на организаторите да развиват различни видове спорт за незрящи и в община Плевен. 

Председателят на Регионална организация на слепите инж. Павлин Ангелов благодари на участниците за това, че се отзоваха и участваха в 15-ти по ред шахматен турнир за незрящи. Той благодари на ръководството на общината, която за поредна година финансира този турнир. Инженер Ангелов пожела на всички здраве и не скри радостта и вълнението си от високото присъствие на официалните гости. Стратегията на отборите определи най-добрите им състезатели да играят на първа дъска и така до трета. Крайното класиране е както следва. Отборно първо място зае отборът на Варна, втори бяха домакините от Плевен, а трети състезателите от Пловдив.

***

Церемония по награждаване на лауреатите на националния творчески конкурс, организиран от Съюз на слепите в България, под надслов „Графити от думи и звуци“, се проведе на 21 ноември 2025, Ден на християнското семейство, в залата за пресконференции в централата на съюза. Конкурсът се организира за трета поредна година под патронажа на г-жа Десислава Радева, съпруга на Президента на Република България. Победителите излъчи жури в състав – Петя Йосифова – Хънкинс, Георги Арсов, Петър Чуков и Ина Вълчанова. Категориите на конкурса са стихотворение, разказ, есе и песен. В категорията стихотворение наградата бе връчена на поета Румен Веселинов от Плевен за стихотворението му "Свят от сетивата".

Васил Долапчиев, Председател на Съюз на слепите, посочи в словото си, че на отминалият наскоро 15 септември, Ден на хората със зрителни проблеми, десетки милиони граждани на света го отбелязват като ден на белия бастун, който символизира стремежа за независимост и достоен живот на хората със зрителни проблеми.

„Днес сме се събрали не да дискутираме проблемите, а да отбележим таланта на хората със зрителни проблеми, което е гаранция, че всички днешни и бъдещи трудности могат да бъдат преодолени и можем с общи усилия, и ние, като членове на обществото да изградим едно по-равностойно, по-справедливо бъдещо ежедневие за всички граждани на България“, каза г-н Долапчиев.

В приветствието си към участниците в конкурса г-жа Десислава Радева изрази задоволство, че за трета поредна година е патрон на националния творчески конкурс „Графити от думи и звуци“.  Тя отбеляза, че конкурсът се превръща в традиционен и посочи, че той е от огромно значение за незрящите хора. „Защото липсата на зрение не е пречка за усещанията на сърцето и вие го доказвате“, каза г-жа Десислава Радева. Тя пожела на участниците и победителите в конкурса да не спират дотук, а да продължават, за да развиват уменията си. Десислава Радева завърши с думите на Малкия принц – „Най-хубавото се вижда само със сърцето. Най-същественото е невидимо за очите“.

Клубен живот

КХУП "Мизия", ул. „Руй“ 4, Плевен

На 31 октомври 2025, бе организирана еднодневна екскурзия до гр. Ботевград. Състоя се другарска среща с членове на клуб "Детелина" гр. Ботевград и гостите от Плевен. Двете групи съвместно посетиха паметниците на Васил Левски и Христо Ботев и Военно-историческия музей. В клуба, по време на срещата "Готините" изиграха няколко танца, а участниците в спортен клуб "Кайлъка" поздравиха домакините с няколко вокални изпълнения.

На 1 ноември, Ден на Народните будители спортен клуб "Кайлъка" по традиция участва в общоградското тържество. Членовете му поднесоха цветя на паметника на братята "Св. Св. Кирил и Методи". Денят на Християнското семейство и православната младеж "Готините" отбелязаха в клуба с много танци и веселие.

На 12 ноември 2025 в клуб "Мизия" се състоя другарска среща на членовете от гр. Плевен и гости от с. Зверино, Община Враца. На това приятно събиране домакините поздравиха със изпълнения на танцова група "Готините" и изпълнения "Песни за приятелите" от спортен клуб "Кайлъка. Впечатляващо бе изпълнението на двама солисти от мъжка фолклорна група "Змей горянин" с. Зверино. Имаше много песни и танци, меню от кетъринг и естествено дискожокер.

На 28 декември в ресторант "Ростов" всички членове ще отбележат с вкусно меню и танци Коледните и Новогодишни празници.

***

КХУП ул. Данаил Попов 2, Плевен

На 25 октомври 2025 клубното ръководство и организаторката Маргарита Мегова организираха и проведоха еднодневна екскурзия със своите членове до гр. Чипровци. Те посетиха музея "Чипровско злато". Това е музеят на килимите и килимарството, единствен в България. В него посетителите се запознаха с историята на тамошното специфично килимарство, с техниките на тъкане, боядисване на преждата, неповторимите шарки и фигури, и тяхното подреждане по тъканта. Обект на вниманието през този ден бе и Историческият музей в града. Членовете на клуба посетиха и Лопушанския манастир, запалиха по свещичка за здраве след което се отправиха за гр. Монтана. Там посетиха парк "Сините езера", любуваха се на есенната природа, на животните от местният зоопарк. По път те видяха и най-големият в северна България язовир „Огоста”. През този ден всички се радваха на хубавото време. На 21 ноември, както всички членове от другите клубове в този на ул. Данаил Попов отбелязаха деня на Християнското семейство. 60 членове на организацията се събраха да отбележат този християнски празник. Предоставен бе кетъринг по поръчка, имаше и дискожокер. Малкият брой мероприятия се наложиха поради правеният ремонт в клубното помещение. На 19 декември в ресторант "Ферия" ще се проведе клубното Коледно и Новогодишно тържество.

***

КХУП ул. „Сан Стефано „40, Плевен

На 10 октомври 2025 членовете на КХУП отпразнуваха рождените дни на своите приятели родени през месеците юли, август и септември. Имаше много пожелания за здраве и дълголетие, почерпка, песни и танци. Клубното ръководство с Председател Дамяна Христова организираха двудневна екскурзия до красивата Родопа планина. По път екскурзиантите посетиха къщата-музей "Иван Вазов" в гр. Сопот. Когато пристигнаха в крайната дестинация, къщата за гости "Оазис" в гр. Смолян гостоприемно настани групата от Плевен. През двата дни емоциите бяха неповторими след посещението на къщата-музей "Ласло Наги" в града и прекрасната беседа на екскурзовод Мария Маргаритова. Посетиха и с.Смилян, където усетиха вълшебството на смилянския боб в единствения музей на боба, в Агушевите конаци в с. Могилица, Смолянско. На 1 ноември, Архангелова задушница членовете на КХУП сведоха глава в манастир "Св. Пантелеймон" и така почетоха паметта на своите починали близки. Манастирът се намира между Смолян и Пампорово. През 2024 в с. Момчиловци бе открит първият музей на магията. За миг посетителите от Плевен се опитаха да върнат времето и преобърнат света към по-добро. Тук е мястото да се благодари на актьора Ненчо Илиев - "Бате Ненчо", създател на този изключително атрактивен музей. Родопа планина за пореден път разказа своята вълшебна приказка и в историческия музей на с. Момчиловци. И отново членовете на клуб ул. „Сан Стефано“ 40 си честитиха денят на Народните будители, както и на тези носещи имената на Св. Дамян и Св. Кузма. Имаше и думи на благодарност и към тези членове, които са предали своите знания, умения и любов на хиляди деца. На 5 ноември в клуба се проведе вълнуваща среща-разговор с поетесата Нина Чилиянска. Темите в нейната поезия са близки до хората, за любовта, семейството, природата и вярата в доброто. Присъстващите изразиха своята благодарност и към Жанета Русева, организатор при НЧ "Извор" Плевен за организиране на тази вълнуваща среща. На 10 ноември в клуба гостува представител на Център за социална рехабилитация и интеграция на деца с увреждания към Община Плевен. Наред с представянето дейността членовете от клуба поеха ангажимент да се включат в коледно-новогодишния базар, който се организира от центъра. В Деня на християнското семейство, 21 ноември членовете на КХУП си пожелаха мир и благоденствие за всеки дом, здраве и уважение към всеки. Гост на празненството бе г-н Борислав Щерев, общински съветник от ПП "ГЕРБ" Плевен. Членовете на КХУП ул. „Сан Стефано“ 40 ще отбележат Коледните и Новогодишни празници през м. декември в ресторант „Балкан”.
***

КХУП ул. „Гренадирска“ 30, Плевен

На 28 октомври 2025 членовете на клуба отпразнуваха рождените дни на своите приятели родени през трето тримесечие. ВГ "Пей, сърце" поздравиха със свои изпълнения. Имаше почерпка, подаръци и много песни и танци. В деня на Народните будители членове на клуба участваха в общоградско тържество. Те поднесоха цветя на паметника на "Св. Св. Кирил и Методи". Денят на християнското семейство 21 ноември започна с информация за смисъла на този ден, имаше отново изпълнение на ВГ, почерпка и песни. На 3 декември уважиха колегите от СИБ по повод техният ден. През м. декември предстои празнуване на Коледните и Новогодишните празници по случай настъпване на Новата 2026 г.
инж. Румен Петков, организатор клуб

Коледни новини от Плевен

За втора поредна година в Плевен ще бъде организирано коледно градче и ледена пързалка, които ще са сред основните атракции по време на коледно-новогодишните празници. Това съобщиха от общинския пресцентър, като уточниха, че събитията ще се проведат на централния площад „Възраждане“. Коледното градче – символ на празничната атмосфера На площад „Възраждане“ ще бъдат поставени 24 дървени тематични къщички. В тях търговци и занаятчии ще предлагат различни продукти, свързани с коледните и новогодишните празници. Схемата за разпределение на преместваемите съоръжения е утвърдена от Общинския съвет – Плевен, като търговските площи са организирани в няколко зони. Те ще включват търговска дейност, социални дейности, продажба на храни и хранителни продукти, занаятчийски изделия и ръчно изработени коледни украшения и играчки. Отделно от обичайните търговски обекти, част от коледното градче ще бъдат две специални дървени къщички. Едната е предназначена за благотворителни каузи, а другата ще бъде специалното място за срещи и снимки с Дядо Коледа. Забавления и културни събития за всички възрасти В непосредствена близост до дървените къщички ще бъде разположена и ледена пързалка, която за втора поредна зима допълва празничната атмосфера в града. Освен това в коледното градче е предвидена сцена, на която през този един месец ще се изявяват детски и самодейни състави и изпълнители, осигурявайки развлечение и коледно настроение за жителите и гостите на Плевен. Инициативата за коледно градче в Плевен бе представена за първи път миналата 2024 година и вече се превърна в любимо място за срещи и празненства. Ледената пързалка и дървените къщички предлагат възможност за семейно забавление и пазаруване на ръчно изработени подаръци и лакомства, допринасяйки за празничната магия на зимния сезон в града.

***

Два концерт-спектаклите са по случай 85 години от рождението на големия Емил Димитров в родния му Плевен Поради големия интерес и проявено от стотици плевенчани желание да присъстват на концерт-спектакъла по повод 85 години от рождението на знаменития ни съгражданин Емил Димитров, концертите бяха два. Те бяха на 5 декември, петък, от 16.00 и от 19.00 часа в зала „Катя Попова“. Входът бе с безплатни покани. Концерт-спектакълът е под мотото „Ако си дал“, организатор на събитието е Община Плевен, с подкрепата на творчески формации в града. Песните на един от най-обичаните български певци и гордост за Плевен запяха заедно изпълнители от различни възрасти. В изпълнение на Общински хор „Гена Димитрова“ с диригент Анелия Дечева на сцената в Плевен звучаха незабравимите „Ако си дал“, „Моя страна, моя България“, „Ако можех да избирам, майчице“ и др. Те звучаха в изпълнение на талантливите солисти Венелин Андреев, Даниел Меса, Боби Големанов, Любомир Дюлгеров, Константина Габровлийска. Заедно с тях песните на Емил Димитров запяха и ученици от Националното училище по изкуствата „Панайот Пипков“ от специалност „Поп и джаз пеене“ с преподаватели д-р Доротея Люцканова и Детелина Станева. Специални гости на събитието бяха и децата от Смесен хор „Звъника“ при Център за работа с деца - Плевен, с ръководител Ваня Делийска. Със свои изпълнения се включиха и танцьори от Балетната школа при НЧ „Съгласие 1869“, с ръководител Маня Николова, танцьори от Клуб по спортни танци „Зорая“ с ръководители Десислава Йовелинова и Милчо Петров. Всички артисти на сцената подариха на публиката в Плевен приказна вечер, пълна с музика, любов и носталгия.

10 декември, 148 години от Освобождението на Плевен от турско робство

Забележителностите на град Плевен, удоволствие за всеки гост на града

Параклис-мавзолей „Св. Георги Победоносец”
Параклис-мавзолеят „Св. Георги Победоносец” е  изграден в периода 1903-1907 г. в памет на загиналите руски и румънски воини в боевете около Плевен по време на Руско-турската война 1877/1878 г.  Предложението за строежа е внесено за обсъждане в комитета „Цар Освободител Александър ІІ” на 18 май 1902 г. В края на същата година е обявен национален конкурс, в който участват 12 български архитекти. На 23 март 1903 г. става известен победителят - арх. Пенчо Койчев. Монументалната сграда, паметник на културата, е построена в български църковен стил.

На 24 април 1903 г. ген.-лейтенант Данаил Николаев, Юрий Бахметиев - руски дипломатически агент,  Н. Мишу - румънски пълномощен министър, д-р Стоян Данев - министър-председател, полковник Михаил Савов - военен министър и Драган Цанков - председател на Народното събрание тържествено полагат основния камък на параклис-мавзолея. Със събраните от дарения и държавни средства 350 000 златни лева на площад „Цар Освободител”  започва  изграждането на паметника.

В художественото  оформление участват проф. Жеко Спиридонов, проф. Марин Василев, проф. Иван Травницки,  Борис Михайлов, проф. Иван Мърквичка, проф. Антон Митов.

Параклис-мавзолеят „Св. Георги Победоносец” тържествено е открит и осветен на 3 септември 1907 г., в присъствието на  княз Фердинанд І, Великия княз Владимир Александрович-син на император Александър ІІ, княгиня Мария Павловна и членовете на комитета „Цар Освободител Александър ІІ”.

***

Художествена галерия Дарение"Колекция Светлин Русев"

Акад. Светлин Русев е световно признат художник. Неговите живописни платна радват ценителите по всички континенти. Той е един от най-големите колекционери на изкуство в България. И един от най-щедрите дарители.

През 1984 г. акад. Светлин Русев подари на родния си град Плевен 322 произведения на изкуството - живопис и скулптура - от личната си колекция. Община Плевен предостави за това изключително дарение възможно най-подходящия подслон - уникалната сграда на бившата градска баня, която е архитектурен паметник на културата с национално значение, дело но основоположника на съвременната българска архитектура Никола Лазаров /1870 - 1942 г./
През 1999 г. Светлин Русев дари още 82 графични произведения - български възрожденски щампи, творби на съвременни български майстори на рисунката и графиката и европейски майстори от 18-и, 19-и и 20-и век, между които Дьолакроа, Гойя, Миле, Кете Колвиц, Шагал, Салвадор Дали, Пикасо, Роден, Дега, Реноар.
Дарението е отворена система – акад. Светлин Русев продължава да го увеличава с нови творби. До този момент колекцията наброява 415 творби: образци на българското изкуство от Възраждането до днес, представящи етапите му на развитие в лицето на емблематични имена на автори. Зрителят се среща и с работи на френски, румънски, руски, кубински, мексикански майстори, с индийска християнска пластика и африкански ритуални фигури и маски.

Предстои разширяване на експозиционната площ, където ще се приюти допълнително дарение и изгради графичен кабинет, ще отвори врати зала за гостуващи изложби, търговска част.
Тук синтезът между изобразително изкуство и архитектура е съвършен, а внушението - храмово. В залите на „Колекция Светлин Русев” намират своя уникална сцена вокални и инструментални камерни формации, звучат за първи път словата на поети и писатели в изпълнение на обичани актьори.

Със своята специфика и стойност „Колекция Светлин Русев” - този „храм на изкуствата” - привлича посетители и гости - от най-неизкушените до високите ценители, колекционери и специалисти от цял свят.

***

Къща музей “Цар Освободител Александър II” 

Къщата на плевенския търговец Иван Вацов е построена в навечерието на Руско-турската война 1877-1878 г. С богатата си вътрешна уредба е типичен пример за възрожденски градски бит. На 11 декември 1877 г. в този дом е посрещнат тържествено руският император Александър ІІ, от името на плевенските граждани му е връчен благодарствен адрес и в присъствието на Великия княз Николай Николаевич, румънския княз Карол І, руския военен министър Милютин и видни руски генерали той се среща с пленения турски маршал Осман паша.

От 12 до 22 декември 1877 г. в къщата живее и работи първият военен губернатор на Плевен - ген. М. Д. Скобелев. По инициатива на комитета „Цар Освободител Александър ІІ” къщата на Иван Вацов е откупена за музей. При създаването му /1904-1907 г./ около него се оформя красив парк, за чието изграждане са отчуждени съседни имоти. За изработването на оригиналната ограда се използват дула от руски и трофейни турски оръдия, цеви от пушки, саби и щикове, предоставени от руското военно министерство.

Къща музей „Цар Освободител Александър ІІ” е открита и тържествено  осветена на 3 септември 1907 г. в присъствието на княз Фердинанд І, Великия княз Владимир Александрович, Великата княгиня Мария Павловна, ген. П. Паренсов – участник във войната, руски генерали, български министри, депутати, членове на комитета „Цар Освободител Александър ІІ”, поборници и опълченци, гости и граждани на Плевен.

***

Панорама „Плевенска епопея 1877 г.“
Панорамата „Плевенска епопея 1877 г.” е построена в чест на 100-годишнината от Освобождението на Плевен от османско иго. В първите 3 години след нейното откриване, е посетена от 2,5 милиона души. Тя е сред почти 200-те паметници, построени от плевенчани в памет на загиналите руснаци, румънци и българи. Включена е в Стоте национални туристически обекта.

Изградена е в района на Скобелевия парк, непосредствено до редута „Кованлък”, където по време на 3-та атака от обсадата на Плевен се водят едни от най-тежките сражения. Автори на проекта са архитектите Иво Петров и Пламена Цачева, заедно с проектантски екип от 14 души.

Автор на живописната част и главен изпълнител е Николай Овечкин (Военно студио „М. Греков”, Москва). Колективът е от 13 руски и български художници: В. Щербаков, И. Кабанов, А. Чернишов, М. Ананиев, Н. Овечкин, Д. Дончев, В. Есаулов, В. Лемешев, Хр. Бояджиев, Г. Есаулов, В. Таутиев, Ю. Усипенко и А. Троценко.

Архитектурното тяло на Панорамата е направено да изглежда повдигнато върху 4 щика, които олицетворяват силата на оръжието, донесло свободата. Щиковете носят 4 хоризонтално разположени пръстена, 3 от които символизират 3-те атаки срещу Плевен, а 4-ят пръстен е декоративно-пластичен фриз, символизиращ обсадата на Плевен.

Туристите могат да се изкачат на 2 зрителни площадки на покрива на музея, откъдето могат да наблюдават историческите места: Мъртвата долина, редутите „Кованлък” и „Исса ага”, Костницата в Скобелевия парк, Радишевските и Гривишките възвишения.

Тържественото откриване на Панорамата е на 10 декември 1977 г., в деня на стогодишнината от Освобождението на Плевен.

Коледни вкусотии

Знаете, че Коледата няма да дойде, ако не приготвите вкусни бисквити и не сложите няколко от тях под елхата .

Джинджифилови бисквити с мед
Необходими продукти за около 60 броя:

120 гр. мед; 125 гр. масло (на стайна температура),
1 яйце (голямо), 50 гр. кафява захар, 3 ч.л настърган джинджифил, 2 ч.л канела, 1 ч.л бакпулвер, 400 гр. пшенично брашно.
За украса:

Черен шоколад (аз използвах 150 гр.), кокосови стърготини, ядки, цветни поръски.
Начин на приготвяне:
Поставяме в купа меда, размекнатото масло, яйцето и кафявата захар и разбиваме с миксер до получаване на гладка смес. (Ако медът ви се е кристализирал, може да го втечните като го загреете на водна баня).

Добавяме джинджифила, канелата и бакпулвера и разбъркваме с лъжица.

Накрая добавяме брашното и омесваме меко тесто.

Разделяме тестото на две, правим го на топки, които увиваме във фолио и оставяме в хладилник за 1 час.

Разточваме тестото с точилка на тънки кори с дебелина горе долу 0.5 см и изрязваме бисквитки с коледни формички.

Печем в предварително загрята фурна на 180 градуса с вентилатор около 10-12 минути.

След това оставяме бисквитките да изстинат напълно преди да ги украсяваме.

Разтопяваме черен шоколад на водна баня и украсяваме част от бисквитките с него. Отгоре поръсваме с кокосови стърготини, ядки или цветни поръски.
Честито Рождество Христово!
Да бъде здрава, мирна и щастлива Новата 2026 г.!

Съставители: инж. Румен Петков, организатор клуб 
За контакти: тел.064/835852 , 0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.ohu-bg.net

http://disability.pleven.bg

